CELEX: 32011D0048
Language: lt
Date: 1295827200000
Title: 2011/48/ES: 2011 m. sausio 24 d. Komisijos sprendimas dėl biocidinių produktų, kuriuose yra temefoso, pateikimo rinkai būtiniausioms reikmėms Prancūzijos užjūrio departamentuose (pranešta dokumentu Nr. C(2011) 167)

25.1.2011   
            
            
               LT
            
            
               Europos Sąjungos oficialusis leidinys
            
            
               L 21/6
            
         KOMISIJOS SPRENDIMAS
   2011 m. sausio 24 d.
   dėl biocidinių produktų, kuriuose yra temefoso, pateikimo rinkai būtiniausioms reikmėms Prancūzijos užjūrio departamentuose
   (pranešta dokumentu Nr. C(2011) 167)
   (Tekstas autentiškas tik prancūzų kalba)
   (2011/48/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. gruodžio 4 d. Komisijos reglamentą (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (1), ypač į jo 5 straipsnio 3 dalį,
   kadangi:
   
               (1)
            
            
               Europos Parlamentas ir Taryba direktyvos 98/8/EB (2) 16 straipsnio 2 dalies pirmoje pastraipoje nustato, kad Komisija pradeda keturiolikos metų darbų programą, skirtą sistemiškai ištirti visas 2000 m. gegužės 14 d. rinkoje jau esančias veikliąsias medžiagas (toliau – peržiūros programa).
            
         
               (2)
            
            
               Nustatyta, kad temefosas rinkoje buvo dar iki 2000 m. gegužės 14 d. kaip biocidinių produktų veiklioji medžiaga, skirta kitoms reikmėms nei nustatyta Direktyvos 98/8/EB 2 straipsnio 2 dalies c ir d punktuose. Dokumentų, kuriais remiantis temefosą būtų galima įtraukti į šios direktyvos I, IA arba IB priedus, iki nustatyto termino nebuvo pateikta.
            
         
               (3)
            
            
               Pagal Komisijos reglamento (EB) Nr. 2032/2003 (3) 4 straipsnio 2 dalies pirmą pastraipą valstybės narės turėjo panaikinti galiojančius autorizacijos liudijimus arba biocidinių produktų, kuriuose yra temefoso, registraciją iki 2006 m. rugsėjo 1 d. Pagal Reglamento (EB) Nr. 1451/2007 4 straipsnio 1 dalį biocidiniai produktai, kurių sudėtyje yra temefoso, rinkai nebeteikiami.
            
         
               (4)
            
            
               Reglamento EB Nr. 1451/2007 5 straipsnyje nustatytos sąlygos, kuriomis valstybės narės gali prašyti Komisijos leidimo taikyti nuo to reglamento 4 straipsnio 1 dalies leidžiančią nukrypti nuostatą, ir leidimo taikyti tokią leidžiančią nukrypti nuostatą sąlygos.
            
         
               (5)
            
            
               Komisijos sprendimu 2007/226/EB (4) Komisija suteikė tokią leidžiančią nukrypti nuostatą biocidiniams produktams, kuriuose yra temefoso ir kurie naudojami Prancūzijos užjūrio departamentuose kovai su ligas pernešančiais moskitais ar uodais, iki 2009 m. gegužės 14 d. Komisijos sprendimu 2009/395/EB (5) leidžiančios nukrypti nuostatos galiojimas buvo pratęstas iki 2010 m. gegužės 14 d.2010 m. kovo 4 d. Prancūzija pateikė Komisijai ataskaitą dėl temefoso naudojimo.
            
         
               (6)
            
            
               Prancūzija Komisijai pateikė prašymą pratęsti leidžiančios nukrypti nuostatos galiojimą iki 2014 m. gegužės 14 d. Prašyme pateikiama informacija, susijusi su neseniai įvykusiais moskitų ar uodų pernešamų ligų protrūkiais Prancūzijos užjūrio departamentuose. Joje paaiškinama, kodėl reikia įvairių insekticidų epidemijoms įveikti ir išsamiai nurodomi veiksmai, kurių imtasi siekiant temefosą pakeisti; taip pat pateikta išsamios informacijos apie vykdomus alternatyvių metodų mokslinius tyrimus, kuriuos subsidijuoja Prancūzijos valdžios institucijos. 2010 m. rugpjūčio 1 d. Komisija elektroninėmis priemonėmis viešai paskelbė Prancūzijos pateiktą prašymą 60 dienų viešoms konsultacijoms. Per šį laikotarpį prieštaravimų dėl leidžiančios nukrypti nuostatos išreikšta nebuvo.
            
         
               (7)
            
            
               Atsižvelgiant į moskitų ar uodų platinamų ligų protrūkių Prancūzijos užjūrio departamentuose mastą, tikslinga leisti ir toliau naudoti temefosą. Todėl reikia dar pratęsti šios medžiagos teikimo rinkai nutraukimo laikotarpį. Toks pratęsimas turėtų įsigalioti pasibaigus ankstesnės nukrypti leidžiančios nuostatos galiojimo laikotarpiui,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Reglamento (EB) Nr. 1451/2007 4 straipsnio 1 dalies, Prancūzija gali leisti iki 2014 m. gegužės 14 d. teikti rinkai biocidinius produktus, kuriuose yra temefoso (EB Nr. 222–191–1, CAS Nr. 3383–96–8), kovai su ligas pernešančiais moskitais ar uodais Prancūzijos užjūrio departamentuose.
   2 straipsnis
   1.   Pagal 1 straipsnį leisdama teikti rinkai biocidinius produktus, kuriuose yra temefoso, Prancūzija užtikrina, kad laikomasi šių sąlygų:
   
               a)
            
            
               toliau naudoti galima tik su sąlyga, kad biocidiniai produktai, kuriuose yra temefoso, yra patvirtinti numatytoms būtiniausioms reikmėms;
            
         
               b)
            
            
               toliau naudoti šiuos produktus galima tik tokiu mastu, kokiu jie nedaro nepageidaujamo poveikio žmonių ir gyvūnų sveikatai bei aplinkai;
            
         
               c)
            
            
               leidus teikti medžiagą į rinką, taikomos visos tinkamos priemonės rizikai sumažinti;
            
         
               d)
            
            
               tokie biocidiniai produktai, kurie lieka rinkoje po 2006 m. rugsėjo 1 d., yra ženklinami iš naujo pagal riboto naudojimo reikalavimus;
            
         
               e)
            
            
               jei tinkama. leidimo turėtojai arba Prancūzija ieško pakaitalų tokioms reikmėms.
            
         2.   Prancūzija kasmet informuoja Komisiją apie 1 dalies taikymą ir ypač apie veiksmus, kurių imtasi vadovaujantis tos dalies e punktu.
   3 straipsnis
   Šis sprendimas skirtas Prancūzijos Respublikai.
   4 straipsnis
   Šis sprendimas įsigalioja nuo 2010 m. gegužės 15 d.
   
      Priimta Briuselyje 2011 m. sausio 24 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 325, 2007 12 11, p. 3.
   
      (2)  OL L 123, 1998 4 24, p. 1.
   
      (3)  OL L 307, 2003 11 24, p. 1.
   
      (4)  OL L 97, 2007 4 12, p. 47.
   
      (5)  OL L 124, 2009 5 20, p. 65.